text: 
   -  De fleste har ikke besvær med det, men der er altid nogle som 
  er langsomme. Det er dem, der ikke kan løse den ellers meget simple 
  opgave kropsligt, men lige skal en tur over den logiske del af 
  hjernen for at regne ud, hvad der er arm, hvad der er højre og 
  hvad der er op. Og sådan er det med næsten alle opgaver: De kan 
  løses fra forskellige vinkler, men der er altid én vinkel, der er 
  mest hensigtsmæssig. Også derfor er det vigtigt at træne alle aspekter
   af hjernen, konkluderer han.
  
  Faktisk banker hans egen hjerne nok mest for det musiske. Både musik 
  i snæver forstand  -  og i betydningen kreativitet. I virkeligheden, 
  mener han, er en kvalificeret musikundervisning vigtigere for den 
  tidlige sprogudvikling end dansk-timer. Fordi musikken opøver evnen til 
  at lytte, ikke bare efter informationer, men efter en helhed. I 
  musikken sker der mange ting på én gang, og det optræner evnen til 
  at skifte fokus, uden at miste overblikket. Og det kommer sprogsansen 
  til gode  -  blandt andet.
  
  
  
  